Kajaanilaisessa Critical Force -peliyhtiössä on työntekijöitä 13 maasta.

Critical Force -peliyhtiön toimitusjohtaja Veli-Pekka Piirainen (vas.) ja yhtiön työntekijä Hongjun Joh, joka muutti Kajaaniin töihin Etelä-Koreasta. Piiraisen mukaan ennen rekrytointia työntekijä kutsutaan aina Kajaaniin, jotta hän tietää varmasti, millaiseen paikkaan on tulossa.­

Koodareiden kieli on kansainvälinen ja tämä näkyy pelialan yritysten henkilökunnassa. Mobiilipeleihin erikoistuneen kajaanilaisen Critical Forcen palkkalistoilta löytyy osaajia eri puolilta maailmaa.

– Meillä oli välissä työntekijöitä 14 eri maasta, mutta nyt tarkka luku taitaa olla 13, kun espanjalainen kaveri lähti pois. Meillä on tällä hetkellä vajaat 80 henkilöä töissä, jos lasketaan Korean toimistolla työskentelevät mukaan, toimitusjohtaja Veli-Pekka Piirainen arvioi.

Rekrytoinneissa kajaanilaisyritys on kantapään kautta kokenut sen, että Kajaani koetaan liian kaukaiseksi Etelä-Suomessa asuvien ammattilaisten keskuudessa. Toisaalta ei Helsingin valotkaan joka paikkaan kirkkaana loista.

– Pääkaupunkiseudulta tänne pohjoiseen on vaikeampi saada työntekijöitä kuin ulkomailta. Se on lähes yhtä vaikeaa, kuin saada ruotsalainen töihin Suomeen pelialalle, Veli-Pekka Piirainen naurahtaa.

Alle 20 työntekijän yrityksestä nelinkertaiseksi parissa vuodessa kasvaneen Critical Forcen päätuote on suosittu mobiilipeli Critical Ops. Yhtiön kasvua ovat olleet vauhdittamassa korealaisen NHN Entertainmentin yli neljän miljoonan euron sijoitus. Korealaisraha selittää osaltaan Soulista löytyvän yhtiön sivukonttorin.

Tänä vuonna Business Finland teki päätöksen yli 5 miljoonan euron rahoituksesta seuraavan kahden vuoden ajalle. Siitä huolimatta kasvulle on painettu aavistus jarrua.

– Nyt on vedetty vähän henkeä ja pyritään saamaan nykyisestä porukasta tehot irti. Olimme viime vuonna rekrytoinneissa vähän turhankin aggressiivisia. Tällä alalla henkilöstökulut ovat kuitenkin ne suurimmat menoerät, Piirainen toteaa.

Marraskuinen Kajaani voi yllättää

Pestattiinpa työntekijä sitten Koreasta, Intiasta, Suomesta tai Perusta, virheitä ei saisi tehdä.

– Virherekryt tulevat kalliiksi ja niitä pitää välttää. Uusien työntekijöiden sisäänajossa pitää olla tarkkana, jotta kaikki saadaan sujumaan, Piirainen toteaa.

Lento toiselta puolelta maailmaa voi päätyä pienoiseen shokkiin, sillä marraskuinen Kajaanin Kauppakatu ei vedä vertoja maailman suurille metropoleille.

– Meillä on rekrytointivaiheen viimeinen haastattelu aina täällä Kajaanissa, jolloin he näkevät minne ovat tulossa. Ainoastaan yksi italialainen työntekijä on tuossa vaiheessa muuttanut mieltään. Hän esitti, että voisiko tehdä töitä etänä, mutta emme siihen lähteneet, Veli-Pekka Piirainen kertoo.